iyaṃ vaí mātā̀saú pitā̀bhyāmevaìnam páridadātyáśvo'si háyo'sī́ti śā́styevaìnaṃ tattásmāchiṣṭā́ḥ prajā́ jāyanté'tyo'si máyo'sītyátyevaìnaṃ nayati tásmādáśvaḥ paśūnāṃ śraíṣṭhyaṃ gachatyárvāsi sáptirasi vājyasī́ti yathāyajúrevaìtadvŕ̥ṣāsi nr̥máṇā asī́ti mithunatvā́ya yáyurnā́māsi śíśurnā́māsī́tyetadvā áśvasya priyáṃ nāmadhéyam priyéṇaivaìnaṃ nā́mnābhívadati tásmādápyāmitraú saṃgátya nā́mnā cédabhivádato'nyò'nyaṃ sámevá jānāte